Люлин (магистрала)
„Люлин“ е бивша самостоятелна автомагистрала в Западна България. Свързва София и Перник, има дължина от 19,135 км.
С решение на МС от 27 декември 2018 г. „Люлин“ спира да съществува самостоятелно; поради малката си дължина става част от магистрала „Струма“ с наименование А3 по националната класификация.

С наименование А6 по националната класификация се преименува магистралата от София до ГКПП Калотина (АМ „Европа“).

Магистрала Люлин представлява двулентов автомобилен път с допълнителна аварийна лента и разделителна ивица . Магистралата е част от път Е79 и Общоевропейските транспортни коридори номер IV и VIII.

Общата стойност на проекта за изграждането на магистралата е 185 млн. евро, като от тях 135 млн. евро са безвъзмездна помощ по програма ИСПА . Високата цена на пътя се обяснява с преминаването му през пресечен терен, което изисква множество мостове и тунели, както и с покриването на определени еко- и шумоизолационни изисквания.

Име 
Магистралата е кръстена на планината Люлин през която преминава.

Изходи

История 
 На 22 декември 2004 година Европейската комисия дава зелена светлина за строителството на магистралата.

Тръжни процедури 

 На 17 юни 2005 година е обявена тръжната процедура за определяне на изпълнител на строителството.
 На 3 ноември 2005 година е обявена тръжната процедура за определяне на изпълнител на строителен надзор.
 На 21 ноември 2005 година са отворени офертите за строителството на проекта, като кандидатите са 21 фирми и обединения.
 На 8 август 2006 година е подписан договор за строителството на магистралата.

Строителство 
 На 31 януари 2007 година стартира изграждането на магистралата, срокът на строителството е 3 години. Тогавашният министър-председател Сергей Станишев прави първата символична копка на трасето с багер на турския строителен консорциум „Мапа Дженгиз“ ДЗЗД.
 Към месец юли 2008 година са изпълнени 303 000 куб. м изкопи, 152 000 куб. м насипи, 10 000 куб. м бетонови работи, 2023 изливни пилота и са използвани 1100 тона стомана .
 Срокът за откриването на магистралата е 30 септември 2010 г., но министърът на регионалното развитие от кабинета на Бойко Борисов, Росен Плевнелиев признава, че този срок не е много реален, но може да бъде спазен .
 На 17 декември 2010 година е пуснато за движение долното ниво на кръговото съоръжение на ПВ Даскалово с цел облекчаване на трафика между Перник, София и АМ Струма. От кръговото движение са отворени две ленти в посока към Владая, 2 ленти в посока към Перник, както и връзката с магистрала Струма.
 При откриването на пътния възел премиерът Бойко Борисов казва относно завършването на магистралата:

 През месец януари 2011 година е обявено, че на 15 март трябва да бъде пуснато за движение платното от Перник към София, a на 15 май да бъде открита цялата магистрала.
 На 14 март 2011 година е обявено, че предварителното пускане на едното платно на магистралата се отлага поради лоши атмосферни условия, попречили за полагането на износоустойчив слой асфалтобетон.
 На 15 май 2011 г. магистралата е официално открита. Това е и първата изцяло построена магистрала в България.

Магистрални връзки 
 АМ Люлин свързва Околовръстния път на София с Пътен възел „Даскалово“ при Перник.
 АМ Люлин се свързва чрез Пътен възел „Даскалово“ с АМ „Струма“.

Инфраструктура 
Трасето на магистралата има три тунела с обща дължина 1260 метра, 26 моста и виадукти с обща дължина 6 километра, 3 пътни възела и укрепителни стени с дължина над 2762 метра . Проектната скорост за движение по магистралата е 100 – 110 километра в час.

Тунели

Мало Бучино 
 Дължина: две тръби по 450 m
 Преминава през: планина „Люлин“
 Широчина на всяка тръба: 11,2 метра

Люлин 
 Дълъг: две тръби по 350 m
 Преминава през: планина „Люлин“
 Светла широчина на всяка тръба: 12,3 метра

Големо Бучино 
 Дълъг: две тръби по 500 m
 Преминава през: планина „Люлин“
 Светла широчина на всяка тръба: 12,5 метра.

Виадукти

Люлин 
 Виадуктът преминава през дупка на планина „Люлин“
 Висок – 42 метра
 Две успоредни конструкции, всяка по 16 метра
 Носеща конструкция – стоманобетонна

Галерия

Критики 
Протестите срещу текущия проект за магистралата включват твърденията че тя ще отнеме най-плодородната земя от Мало Бучино и ще намали стойността на земята около нея, че не е предвидено отклонение от магистралата за Мало Бучино, че ще бъде много шумна, че ще преминава през каптирани минерални извори и свлачищни райони и че в град Банкя, поради специфични климатични условия, въздухът ще бъде замърсяван и ще се образува смог в половината от дните в годината.

Източници

Външни препратки 
 Автомагистрала „Люлин“ , Агенция „Пътна инфраструктура“

Автомагистрали в България
магистрала
Паневропейски транспортен коридор 8
Пътища в Перник
Пътища в София
Основани в България през 2011 година